text: Elever i Vejle slukker brande
  22 september 2011 kl. 12.31
  1.216 elever fra 34 skoler i Vejle Kommune besøger over to uger brandstationen i Vejle, der holder den årlige brandskole.
  Brandmændene underviser eleverne for at give dem en grundlæggende viden om, hvordan man skal forebygge brand og reagere, hvis der opstår brand. 
  Brandskolen er et tilbud til alle elever i alderen 9-10 år i Vejle Kommune. Undervisningen sker ved en veksling mellem sceneoptræden, praktiske øvelser og demonstrationer.
  Eleverne får også et undervisningshæfte om brandbekæmpelse.
  - Det er vores håb, at eleverne efter at have været på brandskolen går hjem til både skole, forældre, søskende og venner og viderebringer den læring, de har fået, siger Bo Gøgsig, der er beredskabsinspektør ved Vejle Brandvæsen.
  